Diari Oficial de la Generalitat Valenciana


Sumari del DOGV 2232, del 22-03-1994 (1994/830936)

ORDRE de 4 de març de 1994, de la Conselleria d'Educació i Ciència, per la qual es concedeixen ajudes per al desenvolupament de projectes educatius conjunts dins de l'acció IV del Programa Lingua a desenvolupar entre el 25 de gener de 1994 i el 30 de juny de 1994.
------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/04/(1)/dof/vci/html**

### Dades del document

Número de DOGV
:   2232

Data del DOGV
:   22-03-1994

Secció del DOGV
:   DISPOSICIONS GENERALS

Número del document
:   1994/830936


Data del document
:   04-03-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 4 de març de 1994, de la Conselleria d'Educació i Ciència, per la qual es concedeixen ajudes per al desenvolupament de projectes educatius conjunts dins de l'acció IV del Programa Lingua, a desenvolupar entre el 25 de gener de 1994 i el 30 de juny de 1994. [94/1689]  
Per Ordre de 15 de setembre de 1993 (BOE de l'1 d'octubre de 1993) es convocaren ajudes per al desenvolupament de projectes educatius conjunts dins de l'acció IV del Programa Lingua, en el període comprés entre el 25 de gener i el 30 de juny de 1994. Aquesta ordre fou complementada amb l'Ordre Ministerial de 28 de desembre de 1993 (BOE de 22 de gener de 1994), que disposa que les comunitats autònomes amb competències en matèria educativa, entre les quals s'especifica la Comunitat Valenciana, seran les competents per a la resolució de la convocatòria i consegüent concessió de les ajudes en l'àmbit territorial corresponent.  
De conformitat amb el que disposen les dues ordres, i atenent la proposta del jurat de selecció establert en l'apartat novè de l'Ordre Ministerial de 15 de setembre de 1993, resolc:  
Primer  
Concedir les ajudes, per la quantia en ecus que s'indica, per a la realització de visites preparatòries i intercanvis i trobades escolars a desenvolupar entre el 25 de gener i el 30 de juny de 1994, segons el que disposa l'Ordre Ministerial de 15 de setembre de 1993, modificada per l'Ordre Ministerial de 28 de desembre de 1993, als centres que figuren relacionats en l'annex I.  
Segon  
En el supòsit que es produesca alguna renúncia la seua quantia es repartiria proporcionalment entre els projectes dels centres que hagen rebut ajuda pel mateix concepte pel que es produeix la renúncia, és a dir, per a la realització de visites preparatòries i d'intercanvis o trobades, relacionats en l'annex d'aquesta resolució.  
Tercer  
El lliurament de les ajudes als centres es realitzarà a través de la Conselleria d'Educació i Ciència d'acord amb la següent distribució:  
a) Una vegada publicada al Diari Oficial de la Generalitat Valenciana l'ordre d'adjudicació de les ajudes s'iniciaran els tràmits oportuns per efectuar el lliurament del 70% del total de les ajudes que correspon a cada centre beneficiari.  
b) El 30% restant, una vegada rebuda la memòria a què es refereix l'apartat quart, 3.1. d'aquesta ordre.  
Quart  
D'acord amb la normativa vigent, els beneficiaris d'aquests tipus d'ajudes queden obligats a:  
1. Comunicar, si escau, l'obtenció de subvencions o d'ajudes per a la mateixa finalitat de qualsevol administració o ens públic o privat, nacional o internacional.  
2. Sotmetre's a les actuacions de comprovació que, si escau, puga efectuar la Conselleria d'Educació i Ciència, així com al control financer que corresponga a la Intervenció General de l'Administració de la Generalitat Valenciana i facilitar la informació que els siga requerida per la Sindicatura de Comptes.  
3. Justificar la correcta inversió de les ajudes rebudes, mitjançant la presentació de la documentació següent:  
3.1. Memòries.  
3.1.1. Visites preparatòries: els centres beneficiaris d'aquest tipus d'ajudes enviaran una breu memòria de les activitats dutes a terme durant la seua estada amb els professors del centre associat, indicant els futurs projectes de col·laboració acordats.  
3.1.2. Intercanvis i trobades: els centres beneficiaris enviaran original i còpia de la memòria descriptiva del viatge i estada realitzada, amb una extensió màxima de 25 fulls.  
Aquesta memòria reflectirà el grau de compliment dels objectius programats, el nombre d'alumnes participants i l'avaluació de les activitats desenvolupades, incloent elements d'anàlisi per part dels alumnes. Podrà adjuntar-s'hi material àudio-visual.  
A aquesta memòria hauran d'adjuntar un qüestionari emplenat per cada alumne participant, tant del grup espanyol com de l'estranger, que els trametrà la Conselleria d'Educació i Ciència.  
3.1.3. La documentació a què es refereixen els apartats 3.1.1. i 3.1.2. haurà de trametre's, abans del 15 de juliol de 1994 a la Conselleria d'Educació i Ciència.  
3.2. Certificat de la direcció del centre que expresse que ha quedat complerta la finalitat que motivà la concessió de l'ajuda.  
3.3. Carpeta índex que incloga tots els originals de nòmines, rebuts, factures i qualsevol altre justificant de despeses realitzades legalment admés i que siga imputable a l'ajuda concedida.  
Únicament quan els beneficiaris d'aquestes ajudes siguen alumnes de centres públics, la documentació exigida a l'apartat 3.3. podrà ser substituïda per un certificat del Consell Escolar sobre l'aplicació donada a l'ajuda rebuda, que substituirà els justificants originals continguts a la carpeta índex. Aquests justificants originals quedaran en poder dels centres a disposició de la Sindicatura de Comptes i de la Intervenció General de la Generalitat Valenciana per a la realització de les comprovacions oportunes en l'àmbit de les seues respectives competències.  
3.4. La documentació a què es refereixen els apartats 3.2. i 3.3. haurà de trametre's abans del 15 d'octubre de 1994 a la Direcció General d'Ordenació i Innovació Educativa de la Conselleria d'Educació i Ciència.  
Cinquè  
La no justificació de l'ajuda rebuda segons el que disposen aquestes bases comportarà el reintegrament de les quantitats no justificades i les exigències dels interessos de demora, sense perjudici de les responsabilitats administratives en què puga incórrer segons els articles 81 i 82 de la vigent Llei General Pressupostària.  
Sisè  
Qualsevol alteració de les condicions que es tenen en compte per a la concessió de les ajudes i, en tot cas, l'obtenció concorrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessions.  
Setè  
Contra aquesta ordre, que esgota la via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de la publicació, prèvia comunicació a aquest òrgan, d'acord amb el que estableix l'article 58 de la Llei Reguladora de la Jurisdicció Contenciosa Administrativa.  
València, 4 de març de 1994  
El conseller d'Educació i Ciència,  
JOAN ROMERO I GONZÁLEZ


Còpia Permalink ELI